Izaslanstvo izraelskog parlamenta (Knesseta) boravi u Zagrebu. Primio ih je gradonačelnik Milan Bandić, ali i HDZ-ov Milijan Brkić, voditelj Hrvatsko-izraelske skupine prijateljstva. Pred njima se Bandić zakleo da će “prije odlaska u političku mirovinu” u Zagrebu obnoviti sinagogu u Praškoj ulici, koju je srušio ustaški režim, ali i podići spomenik žrtvama Holokausta – ispred Glavnog kolodvora.

Ono što čudi u cijeloj priči jest da ponovo nije bilo riječi o “crnoj Katici”, lokomotivi kojom je 1992. godine preko noći, bez ikakvog pitanja upućenog struci i to pod lažnim izgovorom – da je se sačuva od kiše i vjetra – zamijenjena Titova plava lokomotiva. Priča o “crnoj Katici” slabo je poznata građanima Grada Zagreba i šire, premda se radi o parnjači koja je izložena na samoj “recepciji” glavnoga grada. Tek prije dvije godine objavljena je nešto detaljnija priča o njenoj prošlosti, u kojoj je ona prevozila prve logoraše tzv. Nezavisne Države Hrvatske u prvi uspostavljeni ustaški logor – Danicu, ali i Jadovno. Baš uoči dolaska delegacije Knesseta na Vimeu je objavljen film “Crna Katica“, o njenoj prošlosti, u produkciji TV Studenta.

Upitali smo zato Branka Lustiga kakva je sudbina Katice, budući da je on inicijator Centra za promicanje tolerancije i očuvanje sjećanja na Holokaust, za koji su također odrađene pripreme, ali i evaluator idejnog urbanističko-arhitektonsko-oblikovnog rješenja spomenika žrtvama Holokausta.

“Neće biti uklonjena, ostaje tamo. Bit će uređena kao što je nekad bila, bez pozlate i crvene boje”, kazao nam je Lustig. Upitali smo ga nije li to problematično, s obzirom na njenu povijest, ali i način na koji je reinstalirana u prostoru 1992. godine.

“Nož je nož”

“Znate što, ne mogu ja sve. Ja sam stari logoraš. Imam preko 85 i ne mogu zahtijevati da sve bude onako kako treba biti. Već sam se izborio za Centar”, kazao nam je Lustig. Na pitanje hoće li makar biti stavljena u povijesni kontekst, budući da se trenutno na ploči uz lokomotivu nabrajaju samo njene tehničke specifikacije, kaže nam:

“Ima stvari koje se određuju srcem, a to je jedna od tih stvari. Svejedno je kako je izgledala lokomotiva. Ako pogledate film ‘Shoah’, gdje ima govora o lokomotivama koje su logoraše vozile u Auschwitz, bit će vam jasno da je potpuno svejedno kako izgledaju i da je bitan samo njihov zvižduk, koji nitko neće izvaditi iz ušiju zatvorenika, a on nema boje… Važno je da se sjete da je to postojalo i da opet može postojati i da se ne smije dozvoliti da se to povrati. Meni je jako stalo da se to nikada više ne ponovi”, kaže Lustig. Upitali smo ga ne služi li lokomotiva, ovako neoznačena, više zaboravu, nego sjećanju.

“Ona mora biti tamo gdje je bila nekad. A neki kažu da se tamo (na Glavnom kolodvoru, op.a.) tovarilo logoraše. Prvi koji su išli za Gospić i Jadovno išli su baš tom lokomotivom. Zar nije svejedno koji nož ubija? Nećete opisivati nož. Da to i napravite neće ljudi shvatiti čemu je služila ta ručka. Nož je nož”, izrazio se Lustig. Ipak, priznaje da je jednom prilikom tražio da se ta lokomotiva premjesti na Velesajam, dodajući kako smatra da bi se to lako moglo napraviti u dogovoru s Hrvatskim željeznicama.

“Nema se što napraviti nego potpisati ugovor sa Željeznicom koja se tome neće protiviti. I oni su samo ljudi i imaju djecu, zato mislim da se to može riješiti s HŽ-om”, kaže on.

Sjajan studentski film

Za kraj vas pozivamo da pogledate sjajan kratki dokumentarac, objavljen dan prije Bandićevog obećanja skorog završetka projekta spomenika žrtvama Holokausta. Napravili su ga studenti Fakulteta političkih znanosti u Zagrebu za TV Student, Zlata Cetina Terzić, Nika Mokos i Ivan Gundić. Na samom početku otkrivaju koliko Zagrepčani, turisti i slučajni prolaznici uopće znaju čemu je služila Katica, dok kustosi, povjesničari umjetnosti i umjetnici progovaraju i o načinu na koji je, potpuno “ispod radara”, uzeta sa Spomen područja Danica te pod lažnim izgovorom vraćena na Glavni kolodvor.

Crna Katica from TV Student FPZG on Vimeo.

Imate prijedloge, pohvale ili kritike? Uočili ste neku izjavu za koju vjerujete da bi je Faktograf trebao obraditi? Želite nas upozoriti na neodgovorno ponašanje političara? Pišite nam na info@faktograf.hr ili nas kontaktirajte putem Twittera ili Facebooka.